20.		Žiadosť o povolenie zaplatenia dane v splátkach
			(§ 57 zákona č. 563/2009 Z. z. o správe daní – daňový poriadok)
PRAKA, spol. s r.o., Letná 17, Svidník, IČO, DIČ, IČ DPH
Doporučene
Daňový úrad PREŠOV
pobočka DU Svidník
Gen. Svobodu 720/29, 089 80 Svidník
Svidník 21. 4. 2022
Vec:		Žiadosť o povolenie zaplatenia nedoplatku dane v splátkach
Podľa § 57 zákona č. 563/2009 Z. z. o správe daní – daňový poriadok žiadame o povolenie zaplatenia nedoplatku dane z príjmov právnickej osoby v splátkach. Platobným výmerom č. II/220-15023/2011/Jas zo dňa 5. 11. 2011 bol našej spoločnosti vyrubený rozdiel dane z príjmov právnickej osoby za zdaňovacie obdobie roka 2021 vo výške 50 000,00 € (slovom päťdesiattisíc eur). V ustanovenej lehote splatnosti tejto sumy dane sme uhradili časť dorubenej dane, a to vo výške 18 000,00 € (slovom osemnásťtisíc) a zostáva zaplatiť ešte sumu 32 000,00 € (slovom tridsaťdvatisíc).
Z dôvodu zhoršenej finančnej situácie, do ktorej sme sa dostali bez vlastného zavinenia v dôsledku insolventnosti obchodných partnerov našej firmy a čiastočne aj z dôvodu pandémie, žiadame o povolenia platenia daňového nedoplatku v splátkach, a to nasledovne:
–	1. splátka: suma 8 000,00 €; deň splatnosti 31. marec 2022,
–	2. splátka: suma 8 000,00 €; deň splatnosti 30. jún 2022,
–	3. splátka: suma 8 000,00 €; deň splatnosti 30. september 2022,
–	4. splátka: suma 8 000,00 €; deň splatnosti 31. december 2022.
Zároveň uvádzame, že od vzniku našej spoločnosti, t. j. od roku 1995 sme inštitút odkladu platenia dane nevyužili a daňové povinnosti doteraz vykonávame v ustanovenej lehote a v správnej výške.
Zároveň uvádzame, že na základe oznámenia o indexe daňovej spoľahlivosti nám bol v mesiaci apríl 2022 nám bol pridelený index daňovej spoľahlivosti pre vysoko spoľahlivý daňový subjekt.
Albert Kráľ, v.r.
Príloha: 	konateľ spoločnosti
1.	Kolková známka v hodnote 9,50 €
Poznámka k žiadosti č. 19 a 20
K § 57 – Odklad platenia dane a splátok dane daňového poriadku 
Ust. § 57 upravuje postup uplatnenia odkladu platenia dane alebo platenia dane v splátka (ďalej len „odklad platenia dane). Legislatívna úprava tohto ustanovenia prešla od roku 2020 rozsiahlou legislatívnou úpravou, a v roku 2021 bola pokračovaním ďalšieho uvoľňovania donedávna prísnych podmienok jeho uplatnenia v praxi. Práve z dôvodu (ne)splnenia prísnych podmienok bol tento inštitút doteraz pomerne málo využívaný. Bol to jeden z dôvodov prečo pristúpil zákonodarca (MF SR) k jeho legislatívnej úprave a upustil od splnenia dovtedy prísnych podmienok na jeho uplatnenie. Odklad platenia dane sa rovnako vzťahuje aj na odklad platenia sankcie, keďže daňou je podľa § 2 písm. b) daňového poriadku aj úrok z omeškania, úrok a pokuta. 
•	K vývoju odkladu platenia dane
Výraznejšie a podstatné zľavnenia podmienok pre uplatnenie odkladu platenia dane nastali s účinnosťou od 1. 1. 2021 novelou daňového poriadku zverejnenej v zákone č. 416/2020 Z. z., odsekov 4 a 5. Ďalšie významné upustenie od prísnych podmienok pokračovalo aj v priebehu roka 2021 zákonom č. 45/2021 Z. z. s účinnosťou od 6. 2. 2021, a to v odseku 2. 
Z rozsiahleho pôvodného znenia odseku 2 po jeho legislatívnej úprave odsek 2 teraz znie: „Správca dane môže povoliť odklad platenia dane za podmienok, ktoré urči FR a uverejní ich na svojom webovom sídle“. Zn. to, že z odseku 2 boli vypustené podmienky povolenia odkladu platenia dane ako je zabezpečenie dlžnej sumy dane záložným právom, predloženie analýzy finančnej a ekonomickej situácie daňového subjektu –podnikateľa.
Dôvodom tejto významnej leg. úpravy bola opäť snaha zákonodarcu pomôcť daňovým subjektom, aby sa nedostali do situácie, že správca dane začne daňový nedoplatky vymáhať formou začatia daňového exekučného konania, ak daňový subjekt nezaplatí výšku dane v lehote jej splatnosti, bez ohľadu o aký druh dane ide. Inštitútu odkladu platenia dane je aktuálny práve v období, keď sa blíži termín podania daňových priznaní k dani z príjmov za zdaňovacie obdobie 2020 v roku 2021, ale aj v nasledujúcich zdaňovacích obdobiach. Vzhľadom na zníženia finančnej schopnosti daňových subjektov platiť svoje záväzky, či už voči obchodných partnerom alebo voči štátu spôsobené vírusom COVID 19, alebo zhoršenia finančnej situácie daňovníka z rôznych iných dôvodov, je v prípade nezaplatenia sumy dane uvedenej v daňových priznaniach k dani z príjmov, využitie inštitútu odkladu platenia dane alebo platenia dane v splátkach viac ako aktuálne. Nové znenie § 57 ods. 2 daňového poriadku, ktoré poskytuje možnosť jeho využitia viac ako doteraz. Zmena spočíva v tom, že úkony, ktoré vykonával správca dane pri povolení odkladu platenia dane, ako je vykonanie záložného práva na zabezpečenie dlžnej sumy, na ktorú povolil odklad platenia a predkladania finančnej a ekonomickej analýzy daňového dlžníka k sume povoleného odkladu viac ako 3 000 €, sa vypustili z tohto odseku. 
Vypustenie podmienok na povolenie odkladu platenie dane z odseku 2 zákonodarca určil, aby podmienky povolenia odkladu platenia dane určilo samé finančné riaditeľstvo a uverejnilo ich na svojom webovom sídle.
Takýto postup bol prijatý z dôvodu, aby nedošlo k automatickému povoľovaniu odkladu platenia splátok, ktoré by daňový subjekt ani počas odkladu platenia dane túto daň nezaplatil, došlo by len k posunutiu začatia daňového exekučného konania voči tomuto daňovému dlžníkovi, ktorý by takto získal čas na zbavenie sa majetku. 
Podmienky pre povolenie odkladu platenia dane a spôsob zabezpečenia dlžnej sumy záložným právom pri povolenom odklade platenia dane určené finančným riaditeľstvom 
Ide o nasledovné štyri podmienky: 
1.	ak by zaplatením dane bola ohrozená výživa daňového subjektu alebo osôb na jeho výživu odkázaných, napr. predložením prehlásenia o počte vyživovaných osôb na výživu daňovníka odkázaných, z toho nezaopatrené deti, rozhodnutie o poberaní sociálnych dávok, výške dôchodku, 
2.	ak by pokles príjmov daňového subjektu z dôvodu mimoriadnej situácie ako je obdobie pandémie alebo iná živelná pohroma bol dôvodom nezaplatenia dane v lehote splatnosti, napr. predložením aktuálnych účtovných výkazov, účtovné doklady za 3 kalendárne mesiace predchádzajúce podaniu žiadosti,
3.	ak by sa zaplatením dane zvýšila platobná neschopnosť daňového subjektu pri značnom obmedzení alebo dokonca prerušení podnikania, a to na základe prijatých rozhodnutí vlády SR, napr. predložením účtovných dokladov o nákladoch na financovanie obežného majetku za 3 kalendárne mesiace predchádzajúce podaniu žiadosti, o počte zamestnancov, údaje z daňových priznaní k dani z príjmov a DPH za predchádzajúce zdaňovacie obdobia,
4.	 iné preukázateľné dôvody vážneho charakteru, pre ktoré nie je možné daň zaplatiť, napr. plnenie nepeňažných povinností, údaje o výške evidovaných tržieb z registračnej pokladnice, povolenia odkladov platenia dane za predchádzajúce obdobia a ich dodržanie, prípadne dôvody ich nedodržania. 
Správca dane môže povoliť odklad platenia dane, ak je splnená aspoň jedna z týchto podmienok; môže splniť aj viaceré podmienky, ale vyžaduje (postačí) sa splnenie aspoň jednej z nich. 
Daňový subjekt je povinný v žiadosti uviesť okrem základných identifikačných údajov, aj dobu odkladu platenia dane alebo splátky dane. V žiadosti musí daňový subjekt uviesť jednu z podmienok, ktoré určilo finančné riaditeľstvo, na základe ktorej žiada o povolenie odkladu platenia dane a doklady preukazujúce jeho tvrdenia vzťahujúce sa k podmienke uvedenej v žiadosti. 
Ak žiadosť bude neúplná, správca dane vyzve daňový subjekt podľa § 13 ods. 8 daňového poriadku na doplnenie a poučí ho o následkoch spojených s ich neodstránením.
Podmienky povolenia odkladu platenia dane sú v takom rozsahu a zloženia, aby zodpovedali súčasnej ekonomickej situácie a umožnilo sa tak efektívne využiť tento inštitút najväčšiemu počtu daňových subjektov. Zároveň sa počíta s tým, že finančná správa bude môcť pružne reagovať na aktuálny vývoj ekonomickej situácie a v prípade potreby bude buď uvoľňovať alebo sprísňovať podmienky, ktoré bude potrebné splniť, aby bolo žiadosti o odklad vyhovené. Prípadná následná úprava týchto podmienok bude s časovým predstihom oznámená na web. sídle finančného riaditeľstva. 
Zhrnutie podmienok odkladu platenia dane, ktoré predchádzajú vydaniu rozhodnutia o povolení odkladu platenia dane 
Podanie žiadosti o povolene odkladu platenia dane alebo platenia dane v splátkach (ako sa daňový subjekt rozhodne, ktorú z týchto dvoch alternatív žiada povoliť) - § 57 ods. 1.
Splnenie aspoň jednej zo štyroch podmienok na povolenie odkladu platenia dane zverejnené na web. stránke finančného riaditeľstva - § 57 ods. 2, za dobu (počet dní) povoleného odkladu platenia dane alebo platenia dane v splátkach zaplatí daňový subjekt úrok vo výške 3 % p.a. zo sumy povoleného odkladu alebo z povolených splátok - § 57 ods. 5, odklad platenia dane alebo platenia dane v splátkach je možné povoliť najdlhšie na 24 mesiacov odo dňa splatnosti dane - § 57 ods. 3, nesplnenie podmienok uvedených v rozhodnutí o povolení odkladu platenia dane alebo platenia dane, stáva sa splatnou celá suma neuhradenej dane od pôvodnej splatnosti - § 57 ods. 9, správca dane zo sumy neuhradenej dane vyrubí úrok z omeškanie podľa § 156 ods. 2 od jej pôvodnej splatnosti.
Je tiež dôležité, že inštitút odkladu platenia dane je možné využiť aj v priebehu jedného kalendárneho roka na viac druhov daní, napr. na daň z príjmov a zároveň aj na daň z pridanej hodnoty v jednom kalendárnom roku, ak sa daňový subjekt dostane do platobnej neschopnosti z objektívnych príčin, a nie vlastnou vinou.
Je to z dôvodu, aby daňový subjekt mal možnosť vyhnúť sa daňovému exekučnému konaniu, prostredníctvom ktorého správca dane vymáha daňový nedoplatok, ak ho eviduje na viacerých druhov daní u jedného daňového subjektu. 
Výrazné legislatívne úpravy v prospech daňového subjektu nastali v odseku 4, podľa ktorého odklad platenia dane alebo platenie dane v splátkach môže správca dane povoliť najskôr odo dňa splatnosti dane, a to aj spätne; toto je tá významná zmena a je ústretovým krokom zo strany zákonodarcu voči daňovým subjektom. Ide o proklientsku úpravu, keď správca dane už nevyrubí úrok z omeškania z dôvodu, že doba odkladu platenia dane začne platiť už nasledujúci deň po dni splatnosti dane, t. j. začiatok odkladu platenia dane bude účinný skôr ako bude vydané rozhodnutie. Bonusom je skutočnosť, že daňový subjekt môže tento inštitút využiť aj spätne, teda nie od doručenia rozhodnutia o povolení odkladu platenia dane alebo splátky dane (doba doručenia trvá približne 10-15 dní), ale už odo dňa splatnosti dane, čím sa zamedzí vyrubenie úroku z omeškania za dobu od splatnosti dane do doručenia tohto rozhodnutia. 
Dôležité: Deň, ktorým sa povoľuje odklad platenia dane alebo platenie dane v splátkach je rozhodujúcim dňom, od ktorého sa počíta úrok zo sumy odkladu dane. Týmto dňom podľa daňového poriadku je prvý deň po splatnosti dane, už nie doručením rozhodnutia o povolení odkladu platenia dane alebo rozhodnutia o povolení platenia dane v splátkach, kedy je rozhodnutie právoplatné; 
Ďalšia veľmi dôležitá právna úprava bola vykonaná v odseku 5, keď sa znížila úroková sadzba pri výpočte úroku za dobu povoleného vkladu z 10 % na 3 %. Zn. to, že ak 3-násobok základnej úrokovej sadzby (ZUS) ECB nedosiahne 3 %, pri výpočte úroku namiesto trojnásobku ZUS ECB, za dobu (počet dní) povoleného odkladu platenia dane, správca dane vyrubí úrok vo výške 3 % p.a. 
Z dôvodu zníženia administratívnej náročnosti sa do odseku 5 doplnilo aj znenie o vyrubení minimálnej výške úroku tak, že správca dane úrok nevyrubí, ak nepresiahne 5 €. 
Podľa prech. ust. § 165l sa znížená úroková sadzba pri odklade platenia dane uplatní aj na odklady a splátky, ktoré boli povolené pred účinnosťou tejto novely, t. j. do 31. 12. 2020, ale rozhodnutie o úroku z tohto odkladu správca dane bude vydávať po účinnosti tejto novely daňového poriadku, t. j. po 1. 1. 2021.
Výpočet úroku z odkladu platenia dane za dobu povoleného odkladu podľa § 57 ods. 5 znížením úroku
Vzorec výpočtu úroku je nasledovný:

•	Príklad č. 1 
Správca dane na základe žiadosti daňového subjektu povolí odklad platenia dane z príjmov vo výške 10 000 € splatnej 31. 3. 2021 do 1. 9. 2021, t. j. 153 dní.
–	ZÚS NBS od 18. 9. 2019 je vo výške	0,00 % 
–	suma odloženej dane	10 000 € 
–	doba odkladu platenia dane	153 dní
–	ročná úroková sadzba	3 % 
–	úrok z odloženej sumy	125,70 € 
Výpočet úroku z odloženej sumy: 10 000 x 3 % x 153/365 = 125,75 €.
Ak daňový subjekt počas povoleného odkladu platenia dane alebo platenia dane v splátkach dodrží určené podmienky uvedené v rozhodnutí, správca dane vyrubí daňovému subjektu len úrok z odloženej sumy. Úrok z omeškania vyrubí správca dane len v prípade, že daňový subjekt nedodrží určené podmienky, t. j. nedodrží lehotu splátky dane alebo výšku splátky dane. 
Ak podmienkou v rozhodnutí o povolení odkladu platenia dane alebo platenia dane v splátkach je dodržanie termínu a výšky splátok, potom nedodržaním, čo i len jednej splátky, daňový subjekt stráca výhodu všetkých splátok a správca dane mu vyrubí úrok z omeškania podľa § 156 daňového poriadku ako nezaplatenie dane v lehote ustanovenej osobitným predpisom, napr. § 49 zákona o dani z príjmov. 
Vydanie rozhodnutia o odklade platenia dane alebo rozhodnutia o platení dane v splátkach je poplatné, podlieha podľa položky 143 písm. a) sadzobníka správnych poplatkov, ktorý tvorí prílohu k zákonu č. 145/1995 Z. z. o správnych poplatkoch v z.n.p., správnemu poplatku vo výške 9,50 €; ak daňový subjekt zaplatí správny poplatok elektronicky, jeho suma sa zníži na polovicu.